A legelemibb fejlesztéseket sem hajtották végre azokon az Mi-17-es helikoptereken, amelyek a honvédelmi tárca megbízásából az elmúlt háromnegyed évben nagyjavításon estek át Oroszországban, mintegy négymilliárd forintért - állította a Magyar Nemzet.

Az Oroszországban felújított magyar helikoptereken továbbra sincs ügynevezett önvédelmi berendezéskészlet, amely nélkül a harcmezőn alig van túlélési esélye a gépek személyzetének - írta a Magyar Nemzet.

A négy gép május 20-án érkezett vissza Novoszibirszkből, ahol tavaly ősz óta a Vertoleti Rosszii cég helyi javítóüzemében átestek az ipari nagyjavításon.

Ez azt jelenti, hogy a honvédségnek ettől kezdve kétezer óra repülési és nyolc év naptári üzemideje van ezekkel a helikopterekkel, illetve ötödik társukkal, amelynek javítása rövidesen megtörténik.

Egy ilyen több hónapos beavatkozás, amikor a gépeket darabokra szedik, majd újra összerakják, a legjobb alkalom arra, hogy a szükséges fejlesztéseket is elvégezzék.

A harmincéves magyar helikoptereknél viszont nem történt meg például a szükséges kábelezés, illetve a kezelőpanelek és infrcsapdavető berendezések felszerelése, mert ez nem szerepelt a megrendelő követelményrendszerében.

Ráadásul a kiküldött négy gép közül kettő, amelyek műszer- és kabinvilágítása még nem volt kompatibilis z éjjellátó szemüvegekkel, nem kapta meg ezt a módosítást sem.